కార్మికుల రక్షణలో రాజీపడం
- ప్రమాదరహిత సంస్థగా సింగరేణి: సీఎండీ
   నవతెలంగాణ, వాణిజ్య విభాగం: ప్రతిష్టాత్మకమైన సింగరేణి సంస్థను ప్రమాద రహిత సంస్థగా తీర్చి దిద్దేందుకు ఉద్యోగులు, అధికారులు పూర్తిస్థాయి చిత్తశుద్ధితో కృషి చేయాలని ఆ సంస్థ సీఎండీ ఎన్‌. శ్రీధర్‌ పిలుపునిచ్చారు. శనివారం హైదరాబాద్‌లోని సింగరేణి భవన్‌లో జరిగిన త్రైపాక్షిక రక్షణ సమీక్ష సమావేశంలో ఆయన పాల్గొని ప్రసంగించారు. సంస్థలో కార్మికుల ఆరోగ్యం, రక్షణ విషయంలో ఎలాంటి రాజీ ప్రసక్తే లేదని తేల్చి చెప్పారు. గనుల్లో రక్షణ పెంపునకు ఎంత మొత్తంలో ఖర్చు చేసేందుకైనా వెనకాడే ప్రసక్తే లేదని ఆయన అన్నారు. తగిన ముందస్తు రక్షణ చర్యల మూలంగా ఆస్ట్రేలియా వంటి దేశాలలో గనుల ప్రమాదాలు పూర్తిగా తగ్గిపోయయని ఆయన వివరించారు. గనులలో రక్షణ చర్యలను చేపట్టే విషయంలో నిర్ధిష్టమైన, నిర్మాణాత్మక సూచనలను చేయాలని ఆయన కోరారు. రక్షణ విషయంలో ఒకరినొకరు విమర్శించుకునే ధోరణితో కాకుండా, అధికారులు కార్మిక సంఘాలు కలిసికట్టుగా సమిష్ట నిర్ణయాలు తీసుకొని ప్రమాదాలను నివారిద్దామని సీఎండీ పిలుపునిచ్చారు. సమావేశంలో కార్మిక నాయకులు పలు సూచనలు చేశారు. వీటిపై సమావేశంలో నిర్మాణాత్మక చర్చ జరిగింది. ఇటీవల ప్రమాదాలలో మరణించిన కార్మికులకు సమావేశం సంతాపం తెలిపింది. ఈ సమావేశంలో రక్షణ విభాగం చీఫ్‌ జనరల్‌ మేనేజర్‌ సుగుణాకర్‌ రెడ్డి, డీప్యూటీ డైరెక్టర్‌ జనరల్‌ మేనేజర్‌ ఆఫ్‌ మైన్స్‌ సేఫ్టీ హుస్సేన్‌తో పాటు సింగరేణి ఉన్నతాధికారులు, కార్మిక సంఘాల నాయకులు ప్రతినిధులు పాల్గొన్నారు.
మీ స్నేహితులకు రికమెండ్ చెయ్యండి